**ΕΝΩΣΗ ΕΡΓΑΖΟΜΕΝΩΝ ΥΠΟΥΡΓΕΙΟΥ ΠΑΙΔΕΙΑΣ - ΕΝ.ΕΡ.Υ.Π**

 Ανδρέα Παπανδρέου 37 , 15180– Μαρούσι - email:eneryp2023@gmail.com – τ.6934919217

Μαρούσι 23 Ιανουαρίου 2024

 Αρ. Πρωτ.: 03

 ΠΡΟΣ: Υπουργό Παιδείας, κ. Κ. Πιερρακάκη

 Υφυπουργό Παιδείας, κ. Ζ. Μακρή

 Γ. Γραμματέα ΥΠΑΙΘΑ, κ. Ι. Κατσαρό

 ΚΟΙΝ.: ΠΟΣΥΠ - Μέλη μας

**Εφαρμογή των ρητών προβλέψεων του ν.3850/2010 για την υγιεινή και την ασφάλεια των εργαζομένων στις Περιφερειακές Υπηρεσίες.**

**κ. Υπουργέ, κ. Υφυπουργέ, κ. Γενικέ,**

**Η Ένωση Εργαζομένων Υπουργείου Παιδείας (ΕΝΕΡΥΠ) επαναφέρει ένα μείζον ζήτημα, που επί χρόνια παραβλέπεται στο Υπουργείο Παιδείας και ειδικά στις Περιφερειακές του Υπηρεσίες, αυτό της ασφάλειας και της υγιεινής των εργαζομένων τους. Αντιμετωπίζεται με την ίδια αδιαφορία, που αντιμετωπίζεται και το συναφές ζήτημα των αυτόνομων προϋπολογισμών για τις Διευθύνσεις Εκπαίδευσης.**

**Παραβλέπεται, παρά τις συνεχείς καταγγελίες της Ομοσπονδίας μας (ΠΟΣΥΠ) και των Συλλόγων μας, για κακές κτιριακές και ηλεκτρολογικές υποδομές σε πολλές Διευθύνσεις Εκπαίδευσης και για πλήθος εργατικών ατυχημάτων στις Υπηρεσίες μας, χαρακτηριστικά αναφέρουμε, υπηρεσίες χωρίς έξοδο κινδύνου, υπηρεσίες με απολύτως ακατάλληλους χώρους να στεγάσουν εργαζόμενους, παράθυρα που αποκολλούνται και τραυματίζουν υπαλλήλους, φωτιστικά που πέφτουν από την οροφή, ηλεκτρολογικές εγκαταστάσεις που αναφλέγονται και οι εργαζόμενοι «πνίγονται» στους καπνούς, σπασμένα παράθυρα που επικρέμονται, κ.ά.. Από τύχη και μόνο δεν έχουμε ακόμη ζήσει τα χειρότερα!**

**Οι σχετικές προβλέψεις του ν.3850/2010 ¨Κύρωση του Κώδικα νόμων για την υγεία και την ασφάλεια των εργαζομένων¨ σύμφωνα με τις οποίες υπάρχει η ρητή υποχρέωση του εργοδότη να χρησιμοποιεί τις υπηρεσίες τεχνικού ασφαλείας, αν απασχολούνται έως 50 εργαζόμενοι και τεχνικού ασφαλείας και γιατρού εργασίας αν απασχολούνται παραπάνω από 50 εργαζόμενοι στην Υπηρεσία (άρθρο 8), δεν εφαρμόζονται σε καμία Περιφερειακή μας Υπηρεσία!**

**Όπως δεν εφαρμόζονται σε καμία σχεδόν Περιφερειακή μας Υπηρεσία οι σχετικές προβλέψεις του ν.3850/2010 στο Κεφάλαιο Γ΄ και των σχετικών Υ.Α., για τις κτιριολογικές απαιτήσεις, για τους χώρους εργασίας, για τις εξόδους κινδύνου, για τον αερισμό, τον φωτισμό, την θερμοκρασία, κ.ά..**

Επειδή το ζήτημα είναι από μόνο δύσκολο και γίνεται ακόμη πιο δύσκολο και περίπλοκο από την υφιστάμενη κατάσταση και την σύγχυση των αρμοδιοτήτων και ευθυνών μεταξύ του Υπουργείου Παιδείας που διοικητικά ανήκουν οι Περιφερειακές Υπηρεσίες και των Περιφερειών όλης της χώρας που εξυπηρετούν ακόμη τις πάσης φύσεως λειτουργικές τους δαπάνες και τα μισθώματα, θα πρέπει **άμεσα και με πρωτοβουλία του Υπουργείου και των αρμόδιων Τεχνικών Υπηρεσιών του να συγκροτηθεί μία μικρή και ευέλικτη ομάδα εργασίας που θα μελετήσει το ζήτημα και θα προτείνει, σε σύντομο χρόνο, την ενδεδειγμένη λύση, ώστε να τύχουν εφαρμογής και στις Περιφερειακές μας Υπηρεσίες οι ρητές προβλέψεις του ν.3850/2010. Σίγουρα η επί χρόνια παράβλεψη του προβλήματος, δεν αποτελεί λύση!**

**Εξυπακούεται ότι στην ομάδα εργασίας θα υπάρχει εκπρόσωπος τουλάχιστον της Ομοσπονδίας μας (ΠΟΣΥΠ) για να εκφράσει τις θέσεις των εργαζομένων και να διασφαλίσει τα συμφέροντα τους !**

**Εξυπακούεται ότι αν υπήρχαν αυτόνομοι προϋπολογισμοί στις Διευθύνσεις Εκπαίδευσης για την εξυπηρέτηση των πάσης φύσεως λειτουργικών τους δαπανών, αυτό και άλλα προβλήματα είτε θα είχαν επιλυθεί, είτε θα επιλύονταν εύκολα!**

**Αναμένουμε τις άμεσες ενέργειές σας!**

 Για το Δ.Σ.

 Η ΠΡΟΕΔΡΟΣ Η ΓΕΝ. ΓΡΑΜΜΑΤΕΑΣ

 ΜΕΣΟΛΟΓΓΙΤΟΥ ΓΕΩΡΓΙΑ ΠΑΝΟΠΟΥΛΟΥ ΧΡΙΣΤΙΝΑ